आसाम प्रदेश कंग्रेस कमिटिनि नेहाथारि थामहिनबा गुवाहाटी हाइकोर्टनि उकिल शब्द’ राम राभाआ 19 नबेम्बर बिस्थिबारखालि इउपिपिएल दोलोआव हाबफैबाय ৷ अदालगुरिनि नोलोबारि गेलेग्रा फोथाराव खुंनाय इउपिपिएलनि गिदिरथार सुबुंगौमा हाबाफारिआव शब्द’ राम राभाआ इउपिपिएलनि आफादगिरि प्रमद बर’नि खाथिआव हाबफैयो ৷ मख’जायोदि शब्द’ राम राभाआ गोलाव सम आसाम प्रदेश कंग्रेस कमिटिनि नेहाथारि बिबान रुजुनानै खामानि मावबोदोंमोनब्लाबो बिखौ जोबोद नासय बोनाय खोथाखौ बुंफुरो आरो बिनिफ्राय उदां जानानै इउपिपिएलनि माखासे थांखि-नोजोरखौ मोजां मोन्नानै हाबफैनायनि खोथाखौ बुंसारो खौरांगिरिनि सिगाङाव ৷ बेजों लोगोसेयैनो बिथां राभाआ कंग्रेस दोलोआ आसामाव बदरुद्दिन आजमल साहाबजों लोगो जानानै हायुङाव फैनायनि जा साननि सिमां नुदों बियो जेब्लाबो जाफुंसारनाय नङा ৷ कंग्रेसनि लिदारफोरा सायख’-सायख’ दा गुबुन-गुबुन दोलोआव हाबनायनि थाम-थिम खालामदों आरो कंग्रेस हान्जाआव इसिङारि सुबुंखान्थिनि उदांस्रि गैया ৷ मानोना बियाव दैदेनगिरिनि ल’बि सिष्टेमजोंसो सोलियो ৷ इसिङारि सुबुंखान्थि उदांस्रि गैयैनि थाखायनो आंखौ थांनाय बिसायख’थिआव फंसेबो खोथा बुंनायनि मोन्थाय होयाखैमोन ৷ जायनि जाहोनाव बिथां राभाआ दिनै लामाखौ सोलायनो गोनां जाबाय होन्नानै बुङो ৷ बिथाङा बुंबावो दि आथिखालाव बिटिआर गोरोबथानि उनाव थासारिआ गोबां सोलायदों ৷ बेराफारसे हादोरारि राजखान्थि दोलोफोरा बिटिसिनि फारसे जेबो मोजां सान्नाय गैया होन्नानै बुंदेरबावो बिथां दैदेनगिरि शब्द’ राम राभाआ ৷